CCP ปิดพุ่งกว่า 15% แรงในรอบ 2 ด. คาดเก็งงบฯขาขึ้น Q2-ลุ้นปันผลส.ค.นี้
CCP ปิดพุ่งกว่า 15% แรงในรอบ 2 เดือน คาดเก็งงบฯขาขึ้น Q2-ลุ้นปันผลระหว่างกาลส.ค.นี้
15 ก.ค. 2558

ผู้สื่อข่าวรายงานว่า บริษัท ผลิตภัณฑ์คอนกรีตชลบุรี จำกัด (มหาชน) หรือ CCP ณ ปิดตลาดภาคเช้า ราคาอยู่ที่ระดับ 1.28 บาท บวก 0.17 บาท หรือ 15.32% ด้วยมูลค่าซื้อขาย 232.49 ล้านบาท ราคาหุ้นปรับตัวแรงในรอบ 2 เดือน โดยนับตั้งแต่หุ้นขึ้นไปทดสอบระดับ 1.23 บาท เมื่อวันที่ 7 พ.ค. 58 คาดนักลงทุนเก็งกำไรผลประกอบการขาขึ้นตั้งแต่ไตรมาส 2/58-ไตรมาส 4/58 หลังจากเห็นสัญญาณที่ดีของงานภาครัฐที่มีการเร่งรัดการเบิกจ่ายงบประมาณมากขึ้น-ลุ้นปันผลระหว่างกาลในส.ค.นี้
นายประทีป ทีปกรสุขเกษม ประธานกรรมการ ระบุเมื่อวันที่ 29 มิ.ย. 58 ว่า บริษัทคาดว่าในปี 59 จะได้รับอานิสงส์จากโครงการลงทุนขนาดใหญ่ของภาครัฐอย่างเต็มที่ โดยเฉพาะโครงการรถไฟทางคู่และรถไฟความเร็วสูง โดยเฉพาะเส้นทางที่ผ่านภาคตะวันออกเฉียงเหนือ และภาคตะวันออก รวมไปถึงภาคใต้ ซึ่งในช่วงไตรมาส 4/58 คาดว่าภาครัฐจะมีความชัดเจนการเปิดประมูลโครงการดังกล่าว และน่าจะเริ่มก่อสร้างได้ในปีหน้า โดยบริษัทเชื่อว่าจะได้รับส่วนแบ่งงานอย่างแน่นอน
สำหรับผลประกอบการในปี 58 บริษัทคาดว่าจะทำรายได้ราว 2,500-2,600 ล้านบาท บวก/ลบไม่เกิน 5% ซึ่งใกล้เคียงกับปีก่อน เช่นเดียวกับกำไร แม้ว่าไตรมาส 1/58 กำไรจะปรับตัวลดลงมาเหลือ 13.89 ล้านบาท จากช่วงเดียวกันของปีก่อนมีกำไรสุทธิ 66.62 ล้านบาท เนื่องจากส่งมอบงานล่าช้า รวมทั้งธุรกิจก่อสร้างทั้งภาครัฐและเอกชนหดตัว แต่คาดว่าตั้งแต่ไตรมาส 2/58 เป็นต้นไปจนถึงไตรมาส 4/58 ผลประกอบการจะเป็นขาขึ้น หลังจากเห็นสัญญาณที่ดีของงานภาครัฐที่มีการเร่งรัดการเบิกจ่ายงบประมาณ
ขณะนี้บริษัทมีงานในมือ (backlog) สูงถึง 2,300 ล้านบาท ถือว่าเป็นระดับสูงสุดใหม่ หลังจากที่ทำได้ถึง 1,900 ล้านบาทในปี 57 โดย backlog ดังกล่าวจะรับรู้เป็นรายได้ภายในปีนี้ราว 40% ที่เหลือจะทยอยรับรู้ฯในปีหน้า ขณะที่คาดว่าจะมีงานใหม่ออกมาอีกอย่างต่อเนื่อง และน่าจะมีงานจรเข้ามาอีก ซึ่งในปีนี้บริษัทได้ขยับสัดส่วนงานภาครัฐเพิ่มขึ้นมาเป็น 60% จากปีก่อนงานภาครัฐและเอกชนมีสัดส่วน 50:50
อย่างไรก็ตาม นายประทีป เปิดเผยเพิ่มเติมว่า บริษัทจะมีการประชุมคณะกรรมการบริษัทเพื่อพิจารณางบไตรมาส 2/58 ในช่วงเดือน ส.ค.นี้ ซึ่งอาจจะมีเซอร์ไพร์สเกี่ยวกับการนจ่ายเงินปันผลระหว่างกาลให้กับผู้ถือหุ้น คาดว่าจะจ่ายในอัตราสูงกว่านโยบายของบริษัทที่กำหนดจ่าย 40% ของกำไรสุทธิแน่นอน